
Narva ametiasutuste struktuuri 

ja teenistuskohtade koosseisude kinnitamine

1. Asjaolud ja menetluse käik

Vastavalt kohaliku omavalitsuse korralduse seaduse § 22 lg 1 punktile 36 kuulub volikogu ainupädevusse ametiasutuse struktuuri ja teenistujate koosseisu kinnitamine. 
Narva linna ametiasutuste struktuur ja teenistujate koosseis on kinnitatud Narva Linnavolikogu 21.03.2013 otsusega nr 29 „Narva ametiasutuste struktuuri ja teenistuskohtade koosseisu kehtestamine”. Vastavalt kinnitatud struktuurile on praegu kehtiv struktuur jaotatud järgmisteks ametiasutusteks:

1. Arhitektuuri- ja Linnaplaneerimise Amet;

2. Kultuuriosakond;

3. Linnaarhiiv;
4. Linnaarstiteenistus

5. Linna Arenduse ja Ökonoomika Amet;
6. Narva Linnakantselei;

7. Rahandusamet;
8. Sotsiaalabiamet;
9. Linnavolikogu kantselei
Uus struktuur on seotud kolme olulisema muudatusega:

1. Narva Linnavalitsuse Arhitektuuri- ja Linnaplaneerimise Ameti struktuuris moodustatakse Linnamajandusosakond
2. Ühendatakse ja muudetakse Narva linna Sotsiaalabiameti ning Narva Linnavalitsuse Linnaarstiteenistuse struktuurid 
3. Teenistuskohtade koosseisu optimiseerimine

1. Narva Linnavalitsuse Arhitektuuri- ja Linnaplaneerimise Ameti struktuuris moodustatakse Linnamajandusosakond

Käesoleval ajal on linnavara Linna Arenduse ja Ökonoomika Ameti pädevuses ning selle hooldamine Arhitektuuri- ja Linnaplaneerimise Ametis. Linnavara ja selle hooldamise operatiivsuse ning tulemuslikkuse seisukohalt oleks efektiivsem, kui vastavad spetsialistid oleksid ühes struktuuriüksuses ja kuuluksid ühtse juhtimise alla, mis tagaks efektiivsemat, s.t. kiiremat hooldamise reageeringut.  
Nimetatud ümberkorralduse olulised  muudatused: 

1.1. Narva Linnavalitsuse Arhitektuuri- ja Linnaplaneerimise Ameti ja Linna Arenduse ja Ökonoomika Ameti struktuuride ümberkorraldus.

Narva Linnavalitsuse Arhitektuuri- ja Linnaplaneerimise Ameti struktuuris moodustatakse Linnamajandusosakond, mis hakkab koosnema kahest teenistustest (Kommunaalteenistus ja Varade teenistus) ning luuakse kolme spetsialisti kohad korrakaitseteenuse tagamiseks. 

Praegu on peaaegu kõik linnavara objektid Narva Linna Arenduse ja Ökonoomika Ameti bilansis, sealhulgas kommunaalmajandusvaldkonna objektid (teed, valgustus, haljastus jne). Bilansiline valdaja oma ülesannete täitmiseks peab valdama ja kasutama, hooldama ja parandama tema bilansis olev vara. Vastavad spetsialistid on osaliselt Narva Linnavalitsuse Arhitektuuri ja Linnaplaneerimise Ameti linnakeskkonnaosakonna struktuuris ja osaliselt on Narva Linna Arenduse ja Ökonoomika Ameti varade osakonnna struktuuris. Peale selle, Narva linnas ehitatakse uued mahukad objektid (promenaadid, Joaorg, sadamad koos infrastruktuuridega). Seega on tekkinud vajadus moodustada vajalikele spetsialistidele üks osakond, kes hakkab efektiivselt hooldama ja teenindama eelnimetatud linna objekte.
1.2. Eelnimetatud ümberkorralduse vajadused ja põhimõtted: 

1) Uus linnamajandusosakond moodustatakse põhiliselt praegu tegutsevate linnakeskkonna osakonna ja varade osakonna ülesannete ühendamisel. Varade osakond viiakse Narva Linna Arenduse ja Ökonoomika Ametist üle Arhitektuuri- ja Linnaplaneerimise Ametisse nimetuse muutmisega Varade teenistuseks. Varade teenistust juhib teenistuse juhataja ja selle koosseisus on veel 2 peaspetsialisti, 4 vanemspetsialisti, 3 spetsialisti ning täiendavalt moodustatakse 1 linnavara inseneri ametikoht insenertehnilise ülesannete täitmiseks linnavara hoolduse küsimustes.

2) Narva Linnavalitsuse Arhitektuuri ja Linnaplaneerimise Ameti Linnakeskkonna osakonna baasil moodustatakse kommunaalteenistus, mille ülesandeks on linnavara hooldamine ja selle funktsioneerimise tagamine. Kommunaalteenistust juhib teenistuse juhataja ja selle koosseisus on veel 7 vanemspetsialisti, 1 spetsialist ja 1 linnaaednik.

3) Narva Linnavalitsuse Arhitektuuri ja Linnaplaneerimise Ametis moodustatakse kolme spetsialisti kohad korrakaitseteenuse tagamiseks lähtudes heakorra-, kaevetööde-, takso-teeninduse- ja reisijateveo, koerte ja kasside pidamise eeskirjade ja teiste osakonna tegevusega seotud riigi- ja linna õigusaktide täitmise üle kontrolli teostamiseks, mis kuuluvad kohaliku omavalitsuse pädevusse. 

4) Analüüsides linnakeskkonna osakonnas riigihangete ja konkursside dokumentide, varade osakonnas müügilepingute ja hoonestusõiguse, korralduste ja määruste eelnõude mahtu ning võrreldes nende dokumentide üldmahtu uues struktuuris ümberkorraldatava Narva Linna Arenduse ja Ökonoomika Ameti dokumentide eeldatava mahuga, viiakse Narva Linna Arenduse ja Ökonoomika Ametist üle Arhitektuuri- ja Linnaplaneerimise Ametisse 1 referent-tõlgi koht.
5) Narva Linna Arenduse ja Ökonoomika Ametis varade osakonna juures on veel 25 (4-Raudsilla 1, 4-Raekoja 1, 4-Puškini 31, 4-Haigla 6, 2+2 Linda 4, 1-Vaksali 22, 1-Peetri plats 1, 1-Peetri plats 3, 2-Promenaad) koosseisuvälist valvurit ja koristajat, kellele on vaja koostada tööajatabeleid, töölepinguid ja käskkirju. Ümberkorralduse tagajärjel moodustatakse Arhitektuuri- ja Linnaplaneerimise Ametis 57 koosseisulist ning 25 koosseisuvälist kohta. Seoses sellega viiakse Narva Linna Arenduse ja Ökonoomika Ametist üle Arhitektuuri- ja Linnaplaneerimise Ametisse 1 personalispetsialisti koht. Seoses suureneva koormusega viiakse Arhitektuuri- ja Linnaplaneerimise Ametisse Narva Linnakantseleist 1-he autojuhi töökoht.
2. Ühendatakse ja muudetakse Narva linna Sotsiaalabiameti ning Narva Linnavalitsuse Linnaarstiteenistuse struktuurid 
Narva linna Sotsiaalabiameti ja Narva Linnavalitsuse Linnaarstiteenistuse struktuuri muutmiseks on järgmised allpooltoodud põhjendused. 

Linnaarstiteenistuses töötab praegu 3 inimest, nendest üks on 0,25 kohaga koristaja. Käesoleval ajal on teenistus eraldiseisev struktuuriüksus, mis ei ole otstarbekas, arvestades töötajate väikest arvu. Kõige loogilisem on üle anda Linnaarstiteenistuse ülesandeid Sotsiaalabiametile, kuna nende ametiasutuste tegevus ja sihtgrupid langevad suuremas osas kokku. 

Peale rahalist kokkuhoidu võimaldab teenistuse ülesannete üle andmine Sotsiaalabiametile tõhustada tervishoiuala ja sotsiaalsfääri töötajate tegevust töös HIV-positiivsete, kindlustamata ja  psüühiliste häiretega  inimestega. Lisaks sellele, osutab Sotsiaalabiameti hallatav asutus Narva Sotsiaaltöökeskus mitmeid teenuseid, sealhulgas ka ööpäevaringseid teenuseid ning erilist tähelepanu vajavatele sihtgruppidele (lapsed, tervisehäiretega ja eakad inimesed). Arvestades seda, meditsiinilise haridusega spetsialistide olemasolu Sotsiaalabiameti struktuuris võimaldab korraldada teenuseid kõrgel tasemel, tagades nende kvaliteeti ja ohutust. 

Peale Linnaarstiteenistuse ülesannete üle võtmist on Sotsiaalabiameti struktuuris planeeritud muudatused, mis on tingitud linlaste vajaduste muutmisest sotsiaalabi osas.  Toimetulekutoetuse määramise statistika näitab, et võrreldes 2011. aastaga vähenes toetuse saajate arv kaks korda (2011.a jaanuaris sai toetust 1018 perekonda ja 2014.a detsembris-567 perekonda), vastavalt vähenes ka Sotsiaalabiameti sotsiaaltöö osakonna koormus toimetulekutoetuse määramise osas. 

Samas suurenes viimastel aastatel Sotsiaalabiameti hoolekandeosakonna koormus seoses töövõimetus- ja vanaduspensionäride arvu suurenemisega (kokku oli pensionäride arv Narvas 2011. a- 21 631 inimest ja 2014.a- 23 483 inimest, sh töövõimetuspensionäride arv 2011.a- 6 338 inimest ja 2014.a- 7 824 inimest), erilist tähelepanu vajavad psüühiliste häiretega isikud, sh ka need, kelle eestkostjaks on määratud Narva linn.  

Lastekaitse korraldamise osas on raskuseks Sotsiaalabiameti lastekaitse osakonna koosseisus spetsialisti puudumine, kelle ülesandeks on puudega lastega perekondade teenindamine. Puuetega laste arv samuti viimastel aastatel suurenes (2011.a- 514 last ja 2014.a- 701 last), samas vajavad puudega lapsi kasvatavad perekonnad erilist tähelepanu ja abi kohaliku omavalitsuse poolt. 

Arvestades ülaltoodut, on otstarbekas vähendada Sotsiaalabiameti sotsiaaltöö osakonna koosseisu 3 inimese võrra ning suurendada hoolekandeosakonna koosseisu 2 inimese võrra ja lastekaitse osakonna 1 inimese võrra. Peale ülaltoodud muudatusi rahalise kokkuhoiu eesmärgil on Sotsiaalabiameti eelarves võimalik 3,5 kohta koondamine (infotehnoloog, autojuht, remonditöötaja ja koristaja 0,5 kohta). 

3. Teenistuskohtade koosseisu optimeerimine

Olulisemad teenistuskohtade muudatused (koondatavate teenistuskohtade arv) ametite lõikes: 

1) Arhitektuuri- ja Linnaplaneerimise Ametis teenistujate koosseisus väheneb 1,5 teenistuskoha võrra.
2) Narva Linna Arenduse ja Ökonoomika Ameti struktuuride ümberkorralduse tagajärjel väheneb vastavalt teenistuskohtade koosseis 3,0 koha võrra. 

3) Narva linna Sotsiaalabiameti ja Linnaarstiteenistuse ümberkorralduse tagajärjel väheneb teenistuskohtade koosseis 3,75 koha võrra. 

4) Kultuuriosakonna struktuuri koosseis väheneb 3,75 teenistuskoha võrra. 
5) Rahandusameti koosseis väheneb 2,0 teenistuskoha võrra.

6) Linnakantselei struktuuri ümberkorraldus on seotud 3,5 teenistuskoha vähendamisega. 
Käesoleval ajal vastavuses Narva Linnavolikogu 21.03.2013 otsusega  nr 29 „Narva ametiasutuste struktuuri ja teenistuskohtade koosseisu kehtestamine” on ametiasutuste koosseisus 247,75 kohta. Ümberkorralduste tagajärjel on ametiasutuste struktuuris ettenähtud 236,25 kohta, s.t. moodustatakse 6 uut teenistuskohta ja lõppkokkuvõttes vähendatakse 11,5 kohta, mille tulemusena saame rääkida ca 5% koosseisude arvu optimeerimisest. 
4. Õiguslikud alused
Vastavalt kohaliku omavalitsuse korralduse seaduse § 22 lg 1 punktile 36 kuulub volikogu ainupädevusse ametiasutuse struktuuri ja teenistujate koosseisu kinnitamine. Avaliku teenistuse seaduse § 11 lõik 1 sätestab, et ametiasutuse teenistuskohtade koosseisus määratakse kindlaks vähemalt ametiasutuse teenistuskohtade jaotus ameti- ja töökohtadeks, nimetused, teenistuskoha tähtaegsus ja koormus.
Avaliku teenistuse seaduse (ATS) § 11 lg 5 sätestab, et kohaliku omavalitsuse üksuse ametiasutuse teenistuskohtade koosseisu kehtestab kohaliku omavalitsuse üksuse volikogu. Sama paragrahvi lõike 1 kohaselt määratakse teenistuskohtade koosseisus kindlaks vähemalt ametiasutuse teenistuskohtade jaotus ameti- ja töökohtadeks, nimetused, teenistuskoha tähtaegsus ja koormus. Ametnikuks ja töötajaks määratlemise kriteeriumid annab ATS § 7. Ametnikuks on nimetatud paragrahvi kohaselt isik, kes on riigiga või kohaliku omavalitsuse üksusega avalik-õiguslikus teenistus- ja usaldussuhtes ning tema ametikohast tulenevate ülesannete sisuks on avaliku võimu teostamine. 

Seaduse kohaselt on sellisteks ülesanneteks: 

· ametiasutuse juhtimine; 

· riikliku ja haldusjärelevalve teostamine, samuti siseauditi läbiviimine; 

· riigi julgeoleku ja põhiseadusliku korra tagamine; 

· alaliselt riigi sõjaline kaitsmine ja valmistumine selleks; 

· süütegude menetlemine; 

· Eesti Vabariigi diplomaatiline esindamine välissuhtlemises; 

· Riigikogu, Vabariigi Presidendi, Riigikontrolli, õiguskantsleri ja kohtute põhiülesannete täitmiseks vajalike otsuste tegemine, nende sisuline ettevalmistamine või rakendamine; 

· Vabariigi Valitsuse, kohaliku omavalitsuse üksuse volikogu, valla- või linnavalitsuse ja ametiasutuse pädevuses olevate poliitikat kujundavate otsuste sisuline ettevalmistamine või rakendamine; 

· tegevus, mida ei saa avaliku võimu kindlustamise ja arendamise huvides anda ametiasutusega üksnes eraõiguslikus suhtes oleva isiku pädevusse.

ATS § 7 lg 4 kohaselt töötaja võetakse aga ametiasutuses töökohale, millel ei teostata avalikku võimu, vaid tehakse üksnes avaliku võimu teostamist toetavat tööd. Töötamine seaduse tähenduses on eelkõige: 

· raamatupidamine; 

· personalitöö; 

· asjaajamistöö; 

· hankespetsialistide tegevus; 

· haldustöötajate tegevus; 

· infotehnoloogide tegevus; 

· muud avaliku võimu teostamist toetavad tööd.

Avalikku võimu teostavaks ei loeta ka isikut, kes täidab volikogu esimehe või aseesimehe või fraktsiooni, vallavanema või linnapea või valla- või linnavalitsuse liikme juures abistavaid või nõustavaid ülesandeid kuni nimetatud  isiku  volituste  või  fraktsiooni  tegevuse  lõppemiseni. Selline abistavaid või nõustavaid ülesandeid täitev isik teeb tööd tähtajalise töölepingu alusel.

ATSi § 14 lg 3 näeb ette, et linnavolikogu peab määratlema linna ametiasutuste ametnike haridusele, töökogemusele, teadmistele ja oskustele esitatavad nõuded, mis on vajalikud teenistusülesannete täitmiseks. Viidatud nõuded on tavapäraselt olnud kirjas ametnike ametijuhendites. Seepärast peab linnavalitsus mõistlikuks, et see jääb nii ka tulevikus. KOKS § 22 lg 2 sätestab, et seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele. 
5. Otsus 
5.1. Kinnitada  Narva  ametiasutuste  struktuur  ja  teenistuskohtade  koosseisud  alates 01.03.2015 vastavalt  Lisale 1. 
5.2. Delegeerida Narva Linnavalitsusele õiguse määratleda linna ametiasutuste ametnike haridusele, töökogemusele, teadmistele ja oskustele esitatavad nõuded, mis on vajalikud teenistusülesannete täitmiseks.
6. Rakendussätted 
6.1. Tunnistada alates 01.03.2015.a. kehtetuks Narva Linnavolikogu 21.03.2013 otsus  nr 29 „Narva ametiasutuste struktuuri ja teenistuskohtade koosseisu kehtestamine”.
6.2. Narva Linnakantselei Põhimääruse (Narva Linnavolikogu 20.09.2012 määrus nr 18) § 6 lõigetes 44, 45, 46, 47 nimetatud ülesandeid antakse üle Narva Linnavalitsuse Arhitektuuri ja Linnaplaneerimise Ametile. 
6.3. Narva Linna Arenduse ja Ökonoomika Ameti Põhimääruses (Narva Linnavolikogu 16.05.2013 määrus nr 16) § 15 nimetatud ülesandeid antakse üle Narva Linnavalitsuse Arhitektuuri ja Linnaplaneerimise Ametile.
6.4. Narva Linnakantseleil, Narva Linna Arenduse ja Ökonoomika Ametil  anda üle hiljemalt 01.05.2015.a. Narva Linnavalitsuse Arhitektuuri ja Linnaplaneerimise Ametile kõik lepingud vastavalt käesoleva otsuse punktides 6.2, 6.3 nimetatud ülesannetele.
6.5. Seoses ametiasutuste struktuuri ja funktsioonide muutusega lubada Narva Linnavalitsusel jaotada ümber Narva linna 2015.aasta eelarves ettenähtud vahendid ametiasutuste vahel lähtudes eelarveliste vahendite sihtotstarbest. Kajastada eelnimetatud muudatused järgmises Narva linna 2015.aasta eelarve muutmises.
6.6. Narva Linnavalitsuse Linnaarstiteenistuse Põhimääruse (Narva Linnavolikogu 14.06.2000  määrus nr 31) § 2  nimetatud ülesandeid antakse üle Narva Linna Sotsiaalabiametile.
6.7. Narva Linnavalitsusel korraldada linnavara ja asjaajamise üleandmine Narva Linna Arenduse ja Ökonoomika Ametilt Arhitektuuri ja Linnaplaneerimise Ametile. 
6.8. Narva Linnavalitsusel korraldada linnavara ja asjaajamise üleandmine Narva Linnavalitsuse Linnaarstiteenistuselt Narva linna Sotsiaalabiametile. 

6.9. Narva Linnavalitsusel ette valmistada ja viia kooskõlla linna õigusaktid antud otsusega hiljemalt 01.05.2015.a. Kuni Narva linna õigusaktides muudatuste tegemiseni korraldab tööjaotust Narva Linnavalitsus ametiasutuste vahel lähtudes otsuse punktides 6.2, 6.3 toodud ülesannetest.
6.10. Antud otsus jõustub teatavakstegemisest.

6.11. Otsust võib vaidlustada Tartu Halduskohtu Jõhvi kohtumajja 30 päeva jooksul arvates otsuse teatavakstegemisest.
Tarmo Tammiste

Volikogu esimees
NARVA LINNAVALITSUS

PROTOKOLLILINE OTSUS
Narva

Narva Linnavalitsus otsustab:

1. Esitada Narva Linnavolikogule otsuse eelnõu „Narva ametiasutuste struktuuri ja teenistuskohtade kinnitamine“ (otsuse eelnõu lisatud).
2. Volitada linnapead Eduard Easti protokollilise otsuse punktis 1 nimetatud küsimust ette kandma Narva Linnavolikogus.

Eduard East

